Sektor ekonomi beroperasi mulai 12 Mei
KUCHING: Aktiviti sektor ekonomi akan dibuka dan dibenarkan beroperasi mulai 12 Mei ini di seluruh Sarawak. Keputusan ini dibuat setelah meneliti laporan yang dibentangkan oleh
Pengarah Jabatan Kesihatan Negeri Sarawak. Timbalan Ketua Menteri Datuk Amar Douglas Uggah Embas berkata, prosedur
operasi standard (SOP) pengoperasian telah disediakan dan sedang dimaklumkan
kepada semua pihak yang terlibat dengan mengandungi aktiviti yang dibenarkan
dan aktiviti yang dilarang. “Mana-mana pihak yang berhasrat untuk membuka semula aktiviti ekonomi
hendaklah memaklumkan kepada Jawatankuasa Pengurusan Bencana Bahagian
masing-masing,” katanya pada sidang media harian Covid-19, di sini
semalam. Tambah Pengerusi Jawatankuasa Pengurusan Bencana Negeri  (JPBN) itu lagi, pihaknya yakin arahan baharu
untuk membuka aktiviti sektor ekonomi akan memberi kelegaan kepada rakyat
jelata yang selama ini terjejas punca pendapatan sepanjang tempoh Perintah
Kawalan Pergerakan (PKP) dikuatkuasakan sejak 18 Mac yang lalu. “Walaubagaimanapun, keputusan ini dibuat tidak bermakna Kerajaan
Negeri Sarawak mengabaikan aspek kesihatan. Kedua-dua aspek kesihatan dan
ekonomi diambilkira demi kepentingan semua pihak,” ujarnya. “Oleh itu SOP pengoperasian sektor ekonomi yang ketat disediakan bagi
memastikan langkah pematuhan dan pencegahan dipatuhi. “Pihak penguatkuasaan seperti Pihak Berkuasa Tempatan, Polis DiRaja
Malaysia, Angkatan Pertahanan Awam, RELA akan menjalankan pemantauan dan
penguatkuasaan bagi memastikan pematuhan terhadap SOP.  “Tindakan tegas akan diambil terhadap pihak yang gagal mematuhi SOP
yang ditetapkan,” katanya. Sebelum ini, Sarawak telah bersetuju untuk melaksanakan Perintah Kawalan
Pergerakan Bersyarat (PKPB) dengan
syarat SOP ditetapkan sesuai dengan keadaan di negeri ini. “Selepas pemegang taruh memahami sepenuhnya SOP
ini, pendekatan seterusnya ialah memulakan operasi. Apabila operasi (sektor
perniagaan) ini bermula, kita boleh melakukan pemantauan, penyeliaan dan
penguatkuasaan dengan berkesan kerana jumlah mereka yang melaksanakan semua ini
sudah mencukupi. “Tiada maknanya kita memperkenalkan SOP jika kita
tidak dapat melaksanakannya,” ujar Uggah baru-baru ini. Tegas beliau lagi, Sarawak akan meneliti sektor-sektor
perniagaan yang dibenarkan beroperasi semula mengikut kategori zon Covid-19
kerana kira-kira 70 peratus daripada kawasan di negeri ini ketika ini adalah
zon hijau. 
See author's posts
